*Projekts*

 **Informatīvais ziņojums**

**„Par papildu valsts budžeta saistību uzņemšanos Eiropas Savienības programmas „Radošā Eiropa” (*Creative Europe*) ietvaros”**

1. **Projekta sasaiste ar politikas dokumentiem un tiesību aktiem**

**Programma “Radošā Eiropa”**

Saskaņā ar Eiropas Parlamenta un Padomes 2013. gada 11. decembra Regulu (ES) Nr. 1295/2013, ar ko izveido programmu „Radošā Eiropa” (2014.-2020. gads) un atceļ Lēmumu Nr. 1718/2006/EK, Lēmumu Nr. 1855/2006/EK un Lēmumu Nr. 1041/2009/EK[[1]](#footnote-1), tika izveidota Eiropas Savienības (turpmāk – ES) programma „Radošā Eiropa” (*Creative Europe*) (turpmāk – regula Nr. 1295/2013), kura radīja juridisko ietvaru Eiropas radošo nozaru atbalstam.

Programma „Radošā Eiropa” paredzēta Eiropas kino, kā arī kultūras un radošo nozaru atbalstam, ļaujot palielināt to ieguldījumu jaunu darbavietu izveidē un izaugsmes nodrošināšanā, un tās vispārīgie mērķi ir:

* aizsargāt, attīstīt un nostiprināt Eiropas kultūru un valodu daudzveidību un veicināt Eiropas kultūras mantojumu;
* nostiprināt Eiropas kultūras un radošo nozaru konkurētspēju, jo īpaši audiovizuālajā nozarē, lai veicinātu gudru, ilgtspējīgu un iekļaujošu izaugsmi.

Programmas „Radošā Eiropa” konkrētie mērķi ir:

* atbalstīt Eiropas kultūras un radošo nozaru kapacitāti darboties transnacionāli un starptautiski;
* ilgtspējīgi stiprināt mikrouzņēmumu, mazo un vidējo uzņēmumu (turpmāk – MVU) finansiālo spēju kultūras un radošajās nozarēs, vienlaikus cenšoties nodrošināt līdzsvarotu ģeogrāfisko pārklājumu un nozaru pārstāvību;
* veicināt politikas izstrādi, inovāciju, radošumu, auditoriju attīstību un jaunus komercdarbības un pārvaldības modeļus, atbalstot transnacionālu sadarbību politikas jomā.

Programmu „Radošā Eiropa” veido:

* apakšprogramma „Kultūra”, kas atbalsta kultūras sadarbības projektus, kultūras organizāciju tīklu un platformu darbību, kā arī Eiropas daiļliteratūras tulkojumus. Apakšprogrammas prioritātes ir stiprināt kultūras un radošās nozares spējas darboties transnacionāli un starptautiskā mērogā, kā arī veicināt transnacionālo apriti un mobilitāti;
* apakšprogramma „MEDIA”, kas nodrošina finansējumu kino un audiovizuālajai nozarei.

Minētās apakšprogrammas sniedz ieguldījumu ES desmit gadu izaugsmes stratēģijas „Eiropa 2020” ieviešanā. Stratēģijā Eiropas Komisija norāda uz nepieciešamību radīt labvēlīgākus apstākļus inovācijām un radošajām industrijām. Radošās nozares ir avots inovatīvām idejām, kas ir pārvēršamas produktos un pakalpojumos, kas rada darba vietu skaita pieaugumu un ekonomikas attīstību.

Saskaņā ar Latvijas ilgtspējīgas attīstības stratēģijas līdz 2030. gadam[[2]](#footnote-2) mērķi „Inovatīva un ekoefektīva ekonomika” ekonomikas modelim ir jāmainās, lai cilvēka intelektuālais un radošais potenciāls pārvērstos inovatīvas, energoefektīvas un konkurētspējīgas ekonomikas izaugsmē. Uzmanības centrā izvirzās uzņēmība un uzņēmējdarbību atbalstoša vide, atbalsts jaunu ideju radīšanai un komercializēšanai, zināšanu pārnese un lietotāju virzīta pētniecība. Masveida jaunrades pieeja nozīmē, ka ikviena Latvijas iedzīvotāja radošums, zināšanas un idejas var tikt izmantotas daudzveidīgu jauninājumu radīšanā un izplatīšanā. Mērķa attīstīšanai ir noteikti vairāki prioritārie ilgtermiņa rīcības virzieni, tajā skaitā „Inovatīva uzņēmējdarbība” un „Plaša jaunrades kultūra”.

Tautas saimniecības izaugsme ir viena no valsts prioritātēmLatvijas Nacionālās attīstības plānā 2014.-2020. gadam*.* Tajā kā viens no rīcības virziena „Augstražīga un eksportspējīga ražošana un starptautiski konkurētspējīgi pakalpojumi” mērķiem ir „Komercializējamu radošo industriju attīstība”, kura sasniegšanas viens no rezultatīvajiem rādītājiem ir kultūras un radošo industriju jomā strādājošo uzņēmumu īpatsvars valstī.[[3]](#footnote-3)

Deklarācijā par Laimdotas Straujumas vadītā Ministru kabineta iecerēto darbību[[4]](#footnote-4)noteikti uzdevumi:

* veicināt radošā potenciāla un kultūrā balstīto inovāciju pārnesi uzņēmējdarbībā,
* stiprināt kultūras, mākslas, izglītības, zinātnes un uzņēmējdarbības sektora sadarbību,
* aktivizēt sabiedrības izglītošanu par radošo industriju jautājumiem,
* sekmēt radošo industriju eksportspēju,
* turpināt kompetenču centru, klasteru un citu uzņēmēju sadarbības formu attīstību un atbalsta sniegšanu no ES fondu un valsts līdzekļiem konkurētspējīgu un eksportspējīgu produktu un pakalpojumu izstrādei.

Valsts kultūrpolitikas vadlīnijās 2006.-2015. gadam kā otrais kultūrpolitikas stratēģiskais mērķis norādīts „pilnveidot sadarbību starp kultūras un tautsaimniecības nozarēm Latvijas kultūras daudzveidības veicināšanai un radošās ekonomikas ilgtspējīgai attīstībai”, kura viens no rīcības virzieniem ir „veidot labvēlīgus nosacījumus Latvijai raksturīgās radošās un kultūras industriju attīstībai.”[[5]](#footnote-5)

Kultūrpolitikas pamatnostādnēs 2014.‑2020. gadam „Radošā Latvija” viena no prioritātēm ir „Konkurētspējīgas kultūras un radošās industrijas,” kuras īstenošanas stratēģiskais mērķis ir veicināt radošā potenciāla un kultūrā balstīto inovāciju pārnesi uzņēmējdarbībā, sekmējot radošo industriju uzņēmējdarbības attīstību, eksportspēju un valsts starptautisko konkurētspēju.[[6]](#footnote-6)

Kultūras ministrijas Informatīvajā ziņojumā par radošo industriju un tās politiku Latvijā kā otrais atbalsta virziens norādīta „Komercdarbības attīstība”, kurā aicināts atbalstīt prioritārās radošās industrijas nozares, novirzot ES struktūrfondu pieejamo finansējumu radošās industrijas attīstībai.[[7]](#footnote-7)

Nacionālās industriālās politikas pamatnostādnēs 2014.-2020. gadampar vienu no rīcības virzieniem industriālās politikas mērķu sasniegšanai izvirzīta „Inovācijas kapacitātes paaugstināšana”, kas sevī ietver „atbalstu radošo industriju attīstībai un sadarbībai ar tradicionālajām rūpniecības un pakalpojumu nozarēm, lai palielinātu produktu un pakalpojumu vērtību”.[[8]](#footnote-8)

Saskaņā ar Reģionālās attīstības likuma 16.1 pantu plānošanas reģionu kompetencē ietilpst reģiona attīstības plānošana, koordinācija, pašvaldību un citu valsts pārvaldes iestāžu sadarbība un projektu izstrāde un īstenošana reģionālās attīstības atbalsta pasākumu ietvaros.

Saskaņā ar Zemgales plānošanas reģiona (turpmāk – ZPR) attīstības programmas 2015.‑2020. gadam[[9]](#footnote-9) prioritātes „Zemgales reģiona kultūrvide un identitāte” rīcības virziena „Atbalstīt amatniecības, mājražošanas un kultūras un radošo industriju attīstību” 6.3.1. rīcību „Atbalstīt vietējos amatniekus, mājražotājus un radošo industriju uzņēmumus” un 6.3.2. rīcību „Veicināt Zemgales amatniecības, mākslas un kultūras attīstību, palielinot šo jomu atpazīstamību, nodrošinošo nozaru speciālistu kapacitātes palielināšanu un atbalstot nepieciešamās infrastruktūras attīstību un pieejamību”, ZPR dažādu pasākumu un aktivitāšu veidā veicina amatniecības, mājražošanas un kultūras un radošo industriju attīstību.

Zemgales plānošanas reģions veic mērķtiecīgu darbību amatniecības sektora attīstībai ne tikai reģionā, bet arī Latvijā. Līdz šim ir realizēts Latvijas-Lietuvas pārrobežu sadarbības projekts, kura ietvaros izveidoti 9 Amatniecības un mākslas centrus Zemgalē, izveidots sadarbības tīkls, kā arī Tradicionālās amatniecības un mākslas industrijas attīstības programma 2011.-2016.gadam. Lai nodrošinātu plānošanas dokumenta izpildi, no 2012. gada līdz 2014.gadam tika ieviests Starpreģionu sadarbības programmas INTERREG IVC projekts *„Regio Crafts”*, kura rezultātā tika iniciēta normatīvās bāzes uzlabošana, pārņemot partneru labās prakses. 2014.gadā tika izstrādātas Rekomendācijas amatniecības nozares prakses pārņemšanai, kur kā vienā no rekomendācijām ir iniciēt arī Amatniecības iekļaušanu Radošo industriju definīcijā.

Ministru kabineta 2010. gada 18. maija noteikumu Nr. 464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” 15. punkts nosaka, ka valsts budžeta līdzekļu pieprasījumu citu ES politiku instrumentu un pārējās ārvalstu finanšu palīdzības finansēta projekta, kā arī klimata pārmaiņu finanšu instrumenta projekta īstenošanai ministrija sagatavo un iesniedz Finanšu ministrijā, ievērojot memoranda (līguma) nosacījumus.

Saskaņā ar likuma „Par budžetu un finanšu vadību” 24. panta trešo daļu budžeta iestādes var uzņemties papildu valsts budžeta ilgtermiņa saistības vienīgi ES politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu, lai tiktu pieņemts Ministru kabineta lēmums par iespēju uzņemties papildu valsts budžeta ilgtermiņa saistības ES politikas instrumentu projektu īstenošanai.

1. **Informācija par ES programmas finansējuma saņemšanas nosacījumiem**

**Programma „Radošā Eiropa”**

Projekts tiek finansēts no ES programmas „Radošā Eiropa” apakšprogrammas „Kultūra”.

ES programmas „Radošā Eiropa” apakšprogramma „Kultūra” paredz atbalstu transnacionāliem sadarbības projektiem, lai stiprinātu kultūras un radošo nozaru spēju sadarboties starptautiskā mērogā. Apakšprogrammā „Kultūra” ir iespēja iesniegt projektus četrās shēmās, viena no tām ir „Eiropas sadarbības projekti”, kurā iesniegts ZPR projekts.

Saskaņā ar ES programmas „Radošā Eiropa” apakšprogrammas „Kultūra” vadlīnijām[[10]](#footnote-10):

* uz programmas līdzfinansējumu var pretendēt ES dalībvalstis, kā arī valstis, kas noteiktas regulas Nr. 1295/2013 pantā;
* pēc otrā uzaicinājuma iesniegt projektu pieteikumus, apstiprināto projektu īstenošana jāuzsāk laika periodā no 2016.gada jūnija līdz decembrim;
* projektu ilgums ir līdz četriem gadiem;
* mazajiem shēmas „Eiropas sadarbības projekti” projektiem:
	+ projektā piedalās vadošais partneris un vismaz divi dažādu valstu partneri;
	+ maksimālais līdzfinansējuma apmērs – 200 000,00 *euro*;
	+ maksimālais ES līdzfinansējuma apmērs nevar nepārsniegt 60% no kopējā projekta budžeta;
* lielajiem shēmas „Eiropas sadarbības projekti” projektiem:
	+ projektā piedalās vadošais partneris un vismaz pieci dažādu valstu partneri;
	+ maksimālais līdzfinansējuma apmērs – 2 000 000,00 *euro*;
	+ maksimālais ES līdzfinansējuma apmērs nevar nepārsniegt 50% no kopējā projekta
1. **Informācija par projektu, kas pieteikts finansēšanai no ES programmas**

**Programma „Radošā Eiropa”**

**ZPR projekts „Radošās amatniecības attīstība Eiropā”** *(Crafting the future).*

*Projekta vadošais partneris* – Toskānas Mākslas un tradicionālās amatniecības centrs - ARTEX (Itālija).

*Projektā iesaistītie partneri* ir:

* ZPR (Latvija);
* Īrijas dizaina un amatniecības padome (Īrija);
* Katalonijas Tirdzniecības, amatniecības un modes savienība (Spānija);
* Vaasa Lietišķo zinātņu universitāte (Somija);
* Atēnas valsts tehniskā universitāte (Grieķija);
* Amatniecības padome (Lielbritānija);
* *Vision communcation* ( Spānija);
* Saint-Etienne mākslas un dizaina augstskola (Francija).

*Projekta galvenie mērķi*:

* veicināt inovācijas un radošumu amatniecības jomā (jauni uzņēmējdarbības modeļi, digitālo tehnoloģiju izmantošana);
* atbalstīt Eiropas amatniecības sektora kapacitātes celšanu, lai darbotos starptautiskā līmenī, un veicinātu amatnieku un viņu darbu starptautisko mobilitāti;
* sekmēt jaunu tirgu, patērētāju meklēšanu, tādā veidā palīdzot amatnieku darbiem sasniegt jaunu un plašāku auditoriju, palīdzot Eiropas amatniekiem un viņu darbiem sasniegt jaunas un plašākas auditorijas.

*Projekta sasniedzamo rezultātu apraksts.* Paaugstinot kapacitāti, tiks uzlabota amatnieku un to asociāciju izpratne par vadošo digitālo tehnoloģiju izmantošanu un iespējām, ko tās piedāvā jaunu produktu veidošanā. Mobilitātes programma (Projekta ietvaros plānota aktivitāte „Amatniecības un dizaina mobilitāte”, kura īsumā nosaukta par mobilitātes programmu) palīdzēs amatniekiem veidot pāreju no vietējā uz globālo (Ar mobilitātes aktivitāšu palīdzību plānots palīdzēt amatniekiem pārorientēt savu darbu no vietējā tirgus uz globālo, veicināt amatnieku radīto produktu eksportspēju), paaugstinot kapacitāti eksperimentēt, pielietot inovatīvas metodes un būt veiksmīgam kā uzņēmējam. Popularizējot amatnieku mobilitāti, tiks sekmētas viņu profesionālās prasmes un radošuma attīstība, veicinātas viņu karjeras iespējas, iesaistoties rezidencēs (dalība mobilitātes aktivitātēs) un piecās starptautiskās izstādēs partnera reģionos – HOMI izstāde Milānā, COLLECT izstāde Anglijā, amatniecības izstāde Spānijā, Creative Expo Īrijā, Dizaina starptautiskajā biennālē Francijā un Latvijas Balttour vai citā līdzvērtīgā izstādē, lai nodrošinātu tiešāku ietekmi uz iesaistīto amatnieku sniegumu, paverot jaunas tirgus iespējas. Apvienotie sadarbības semināri par amatniecību, dizainu un jaunajām tehnoloģijām sniegs ieskatu nesenajos sasniegumos šādās jomās:

* jaunu tehnoloģiju izmantošana un dizaina programmatūras;
* jauni biznesa modeļi;
* mārketings (interneta mārketings, sociālo mediju mārketings), personāla brendings un e-komercija;
* intelektuālā īpašuma tiesību izmantošana.

Pamatojoties uz šo četru semināru (Anglijā – seminārs par jaunajām tehnoloģijām, Īrijā – seminārs par jauniem biznesa modeļiem, Spānijā – seminārs par mārketinga attīstību un Francijā – seminārs par intelektuālā īpašuma tiesību izmantošanu) rezultātiem, pieredzi, atklājumiem un Īrijas dizaina un amatniecības padomes izstrādāto metodoloģiju un apmācību programmu, katrs partneris ieviesīs vietējās apmācības savā valstī vietējiem amatniekiem un jaunajiem dizaineriem.

Projekta rezultātā Zemgales plānošanas reģiona izveidoto digitālo materiālu par Latvijas tradicionālo amatu prasmju saglabāšanu (amatu prasmes no A-Z) aicināsim izmantot skolās un bibliotēkās, kā arī aicināsim uz sadarbību Latvijas Nacionālo bibliotēku šāda veida digitālā materiāla izvietošanai savās telpās kā Latvijas kultūras mantojumu, prasmju saglabāšanu nākamajām paaudzēm.Tiks veikta Zemgales plānošanas reģiona amatnieku popularizēšanas kampaņa, kuru organizēs profesionāli sabiedrisko attiecību veicēji – veidojot rakstus, video un ieviešot citas aktivitātes. Uz Zemgales plānošanas reģionu tiks aicināti ārvalstu žurnālisti, lai iepazītos ar amatniecību Zemgales plānošanas reģionā un sagatavotu rakstus publicēšanai ārvalstu amatniecības medijos. Tādējādi tiks paaugstināts amatniecības prestižs un atpazīstamība ne tikai Latvijā, bet arī Eiropā.

Projekta rezultāti:

- dalība 4 apmācību sadarbības semināros, kopā 12 amatniekiem ņemot dalību

- organizēti 4 vietējie apmācību semināri, kopā 80 amatniekiem un jaunajiem dizaineriem. ņemot dalību

 - dalība 5 starptautiskajās amatniecības un dizaina izstādēs, kopā 20 amatniekiem ņemot dalību

- dalība amatniecības un dizaina mobilitātes programmā, iekļaujot 5 starptautiskus „pressure-cooker” pasākumus, amatniekiem sadarbojoties ar jaunajiem dizaineriem no dažādām valstīm, izveidojot jaunus pilnveidotus produktus, seminārus, kopā 20 amatniekiem un jaunajiem dizaineriem ņemot dalību

- izveidots 1 reprezentatīvs materiāls par radošo amatniecību Latvijā

- organizēta 1 PR kampaņa par radošo amatniecību Latvijā

- izveidots 1 digitālais materiāls par Latvijas tradicionālo amatu saglabāšanu

- organizētas 2 starptautisko un vietējo žurnālistu vizītes Latvijā

Projekta sadarbības partneri Latvijā ir visas 22 Zemgales reģiona pašvaldības, Latvijas Mākslas akadēmijas Dizaina nodaļa ( ir jau iepriekš noslēgts Sadarbības līgums), uz sadarbību tiks aicināta Latvijas Amatniecības kamera un Latvijas Nacionālā bibliotēka, kā arī visi citi ieinteresētie rezultātu izmantošanā un informācijas izplatīšanā.

Projekta īstenošana paredzēta no 2016. gada 1. jūnija līdz 2019. gada 31. maijam.

Projekta kopējais finansējums ir 3 500 000,00 *euro*, tajā skaitā programmas „Radošā Eiropa” līdzfinansējums 1 750 000,00 *euro* apmērā un projekta partneru līdzfinansējums 1 750 000,00 *euro* apmērā.

ZPR kā projekta partnera daļa projektā ir 250 000,00 *euro*, tajā skaitā programmas „Radošā Eiropa” līdzfinansējums 125 000,00 *euro* apmērā un valsts budžeta līdzfinansējums 125 000,00 *euro* apmērā.

1. **Projektu īstenošanai paredzētais finansējuma apjoms un tā sadalījums**

No ES programmas „Radošā Eiropa” apakšprogrammas „Kultūra” finansētā projekta, kurā iesaistījies Latvijas partneris, un Latvijas partnera finansējuma sadalījums pa gadiem un finansējuma avotiem norādīts 1. tabulā.

1. tabula

| *Projekta nosaukums* | *2016. gads* | *2017. gads* | *2018. gads* | *2019. gads* | *2020.gads* |
| --- | --- | --- | --- | --- | --- |
| *ES līdzfin.* | *LV līdzfin* | *Priekšfin. ES līdzfin. daļai* | *LV līdzfin.* | *Priekšfin. ES līdzfin. daļai* | *LV līdzfin.* | *ES līdzfin.* | *LV līdzfin.* | *Atmaksa valsts pamatbudžetā*  |
| ZPR projekts „Radošās amatniecības attīstība Eiropā” *(Crafting the future)* | 87 500,001 |  | 18 750,002 | 52 750,00 | 18 750,002 | 52 250,00 |  | 20 000,00 | 37 500,00 |

*1 Tajā skaitā vadošā partnera avansa maksājums ZPR 2016. gadā 87 500 euro apmērā*

*2 Tajā skaitā priekšfinansējuma ES līdzfinansējuma daļai 30 % apmērā (no programmas līdzfinansējuma 50%) nodrošināšana 37 500 euro apmērā*

Saskaņā ar ES programmas „Radošā Eiropa” apakšprogrammas „Kultūra” vadlīnijām:

* 70% no ES līdzfinansējuma tiek izmaksāts kā priekšfinansējums vadošajam partnerim 30 dienu laikā no līguma parakstīšanas. Vadošais partneris pārējiem projekta partneriem veic priekšfinansējuma maksājumu 45 dienu laikā no ES finansējuma saņemšanas, tajā skaitā:
	+ projekta „Radošās amatniecības attīstība Eiropā” *(Crafting the future)* ietvaros 2016. gadā ZPR plāno saņemt priekšfinansējumu 87 500,00 *euro* apmērā;
* atlikušo ES finansējuma daļu (30% no ES līdzfinansējuma 50%) projekta partneri var pieprasīt, iesniedzot izdevumus pamatojošos dokumentus par veiktajām projekta aktivitātēm, apstiprinātā projekta budžeta ietvaros.

Plānošanas reģioniem nav pašiem savu ieņēmumu, un tie nesniedz maksas pakalpojumus, līdz ar to iepriekš minēto projektu īstenošanai plānošanas reģioniem nepieciešams valsts finansējums 50% jeb 125 000  *euro* apmērā projektā iesaistītā plānošanas reģiona līdzfinansējuma daļas nodrošināšanai un priekšfinansējuma ES līdzfinansējuma daļas nodrošināšanai 30% jeb 37 500 *euro* apmērā no programmas „Radošā Eiropa” priekšfinansējuma 50% (nepieciešamā līdzfinansējuma un priekšfinansējuma sadalījumu skatīt 2. tabulā).

2. tabula

| *Projekta nosaukums* | *Līdzfinansējums 50% apmērā, euro* | *Priekšfinansējums ES līdzfinansējuma daļai30% apmērā (no programmas līdzfinansējuma 50%), euro* | *KOPĀ, euro* |
| --- | --- | --- | --- |
| ZPR projekts „Radošās amatniecības attīstība Eiropā” *(Crafting the future)* | 125 000,00 | 37 500,00 | 162 500,00 |
| **KOPĀ:** | **125 000,00** | **37 500,00** | **162 500,00** |

1. **Turpmākā rīcība**

Informācija par projektam nepieciešamo finansējumu atspoguļota, noapaļojot līdz pilnam *euro*.

Lai plānošanas reģions varētu sekmīgi realizēt projektu, nepieciešams:

1. Atļaut VARAM uzņemties papildu valsts budžeta saistības ES programmas „Radošā Eiropa” ietvaros apstiprinātā ZPR projekta „Radošās amatniecības attīstība Eiropā” *(Crafting the future)* ieviešanas finansēšanai 162 500 *euro* apmērā, tajā skaitā priekšfinansējums 37 500 *euro* ES līdzfinansējuma daļai un 125 000 *euro* valsts budžeta līdzfinansējums. Nepieciešamā finansējuma sadalījums pa gadiem ir šāds: 2017. gadam – 71 500 *euro*, 2018. gadam –71 000 *euro* un 2019. gadam –20 000 *euro*.
2. Vides aizsardzības un reģionālās attīstības ministrijai iepriekšējā punktā minēto pasākumu īstenošanai normatīvajos aktos noteiktajā kārtībā iesniegt Finanšu ministrijai pieprasījumu finansējuma pārdalei no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

VARAM nodrošinās atmaksas valsts pamatbudžetā 37 500 *euro* apmērā 2020.gadā par ZPR īstenotā projekta ietvaros veiktajiem izdevumiem. Plānošanas reģions pēc atmaksu saņemšanas tās ieskaitīs VARAM attiecīgajā kontā, kas tālāk tiks ieskaitīts valsts budžetā.

Papildu finansējums uzturēšanas un citiem ilgtspējas nodrošināšanas izdevumiem no valsts budžeta pamatfunkciju izdevumiem pēc projekta pabeigšanas nebūs nepieciešams.

|  |  |
| --- | --- |
| Vides aizsardzības un reģionālās attīstības ministrs | K.Gerhards |
| Vīza: valsts sekretārs | G.Puķītis |

Laura Vikšere

Vides aizsardzības un reģionālās attīstības ministrijas

Reģionālās politikas departamenta

Reģionālās ekonomikas nodaļas vecākā eksperte

16.11.2015. 10:24

2455

L.Vikšere

66016786, Laura.Viksere@varam.gov.lv

1. Eiropas Parlamenta un Padomes 2013.gada 11.decembra Regula (ES) Nr. 1295/2013, ar ko izveido programmu „Radošā Eiropa” (2014.-2020.gads) un atceļ Lēmumu Nr. 1718/2006/EK, Lēmumu Nr. 1855/2006/EK un Lēmumu Nr. 1041/2009/EK, <http://eur-lex.europa.eu/legal-content/LV/TXT/?uri=CELEX:32013R1295> [↑](#footnote-ref-1)
2. Latvijas ilgtspējīgas attīstības stratēģija līdz 2030. gadam, 36.‑41.lpp., <http://www.pkc.gov.lv/images/LV2030/Latvija_2030.pdf> [↑](#footnote-ref-2)
3. Latvijas Nacionālais attīstības plāns 2014.-2020. gadam, 16.-23.lpp., <http://www.pkc.gov.lv/images/NAP2020%20dokumenti/20121220_NAP2020_apstiprinats_Saeima.pdf> [↑](#footnote-ref-3)
4. Deklarācija par Laimdotas Straujumas vadītā Ministru kabineta iecerēto darbību, <http://www.mk.gov.lv/sites/default/files/editor/05_deklaracija.pdf> [↑](#footnote-ref-4)
5. Valsts kultūrpolitikas vadlīnijas 2006.-2015.gadam, 25.-39.lpp., <http://www.km.gov.lv/lv/doc/dokumenti/kulturpolitikas_vadlinijas.doc> [↑](#footnote-ref-5)
6. Kultūrpolitikas pamatnostādnes 2014.-2020.gadam „Radošā Latvija”, 38.lpp., <http://polsis.mk.gov.lv/view.do?id=4877> [↑](#footnote-ref-6)
7. Informatīvais ziņojums par radošo industriju un tās politiku Latvijā, 22.-25. lpp., <http://www.km.gov.lv/lv/doc/dokumenti/RI_zinojums.pdf> [↑](#footnote-ref-7)
8. Nacionālās industriālās politikas pamatnostādnes 2014.-2020. gadam, Ekonomikas ministrija, 30.-38. lpp., <http://polsis.mk.gov.lv/view.do?id=4391> [↑](#footnote-ref-8)
9. Zemgales plānošanas reģiona attīstības programma 2015.-2020., <http://www.zemgale.lv/index.php?option=com_docman&task=cat_view&gid=98&Itemid=100089> [↑](#footnote-ref-9)
10. Eiropas Savienības programmas „Radošā Eiropa” apakšprogrammas „Kultūra” Eiropas sadarbības projektu vadlīnijas, 13.lpp., <http://ec.europa.eu/culture/calls/culture/s1813/guidelines-call-for-proposals-eac-s18-2013_en.pdf> [↑](#footnote-ref-10)